ai4bharat/Pralekha huggingface dataset:
பழங்குடியினர் நலத்துறை அமைச்சகம்
பழங்குடியினர் விவகார அமைச்சகம், அட்டவணைப்படுத்தப்பட்ட பகுதிகளின் மாவட்ட ஆட்சியர்கள் மற்றும் ஒருங்கிணைந்த பழங்குடியினர் மேம்பாட்டுத் திட்ட அலுவலர்களுக்கு நல்லாட்சி குறித்த பயிலரங்கை வெற்றிகரமாக ஏற்பாடு செய்து நடத்தியது
பழங்குடியினர் விவகார அமைச்சகம், அட்டவணைப்படுத்தப்பட்ட பகுதிகளின் மாவட்ட ஆட்சியர்கள் மற்றும் ஒருங்கிணைந்த பழங்குடியினர் மேம்பாட்டுத் திட்ட  அலுவலர்களுக்கு இன்று புதுதில்லியில் உள்ள குடிமைப் பணி அதிகாரிகள் நிறுவனத்தில், நல்ல நிர்வாகத்திற்கான பயிற்சிப் பட்டறையை நடத்தியது. பத்து மாநிலங்களைச் சேர்ந்த 90-க்கும் மேற்பட்ட மாவட்ட ஆட்சியர்கள் மற்றும் ஐடிடிஏ திட்ட அலுவலர்கள் இந்த பயிலரங்கில் பங்கேற்றனர். கொள்கை மற்றும் அதை அமலாக்குவதற்கு இடையே உள்ள இடைவெளிகள் குறித்து அவர்கள் தங்கள் அனுபவங்களைப் பகிர்ந்துகொண்டனர்.
மத்திய பழங்குடியினர் நலத்துறை அமைச்சர் திரு அர்ஜுன் முண்டா, இந்நிகழ்ச்சியில் முதன்மை விருந்தினராகக் கலந்துகொண்டு, பயிலரங்கில் பங்கேற்று தமது கருத்துகளை எடுத்துரைத்தார். அவர் பேசுகையில், பட்டியலிடப்பட்ட பகுதிகளில் பழங்குடியினரின் பாதுகாப்பு, மேம்பாடு ஆகியவற்றை நோக்கம் கொண்ட இலக்கை அடைவது குறித்து விவாதிப்பதற்காக இந்தக் கூட்டம் நடைபெறுவதாகக் கூறினார். பட்டியலிடப்பட்ட பழங்குடியினர் மற்றும் அறிவிக்கப்பட்ட பட்டியலிடப்பட்ட பகுதிகளின் தன்மைகளைப் புரிந்துகொள்வதும், முன்னுரிமை அளிப்பதும், கலாச்சார ரீதியாக அவற்றை அறிந்து கொள்வதும், பழங்குடியினருக்கு நீதியை உறுதிப்படுத்துவதும் முக்கியம் என்றார். பழங்குடியினர் நலனுக்கான நிதி ஒதுக்கீடு கீழ் மட்டத்தில் திறம்பட பயன்படுத்தப்படுவதை உறுதிசெய்ய வேண்டும் என அவர் வலியுறுத்தினார்.
பிரதமர் திரு நரேந்திர மோடியின் வழிகாட்டுதலின்படி, மத்திய அரசு 'அனைவரும் இணைவோம், அனைவரும் உயர்வோம், அனைவரின் நம்பிக்கை' என்ற தாரக மந்திரத்துடன் செயல்பட்டு வருவதாக அவர் கூறினார். ஒடுக்கப்பட்ட மக்கள், ஏழைகள், தலித்துகள், பிற்படுத்தப்பட்ட மக்கள் மற்றும் பழங்குடியினரின் தேவைகளை நிறைவேற்றி அவர்களின் வளர்ச்சியை உறுதி செய்ய மத்திய அரசு உறுதிபூண்டுள்ளது என்று திரு அர்ஜுன் முண்டா தெரிவித்தார்.
நிகழ்ச்சியில் கலந்து கொண்ட பழங்குடியினர் நலத்துறை இணையமைச்சர் திருமதி ரேணுகா சிங் சாருதா, பழங்குடியினரின் பிரச்சனைகளை திறமையான அணுகுமுறைகள் மூலமாக தீர்ப்பதன் மூலம், அவர்களின் வளர்ச்சி துரிதப்படுத்தப்பட்டுள்ளது என்றார். பழங்குடியினரின் நிலையில் குறிப்பிடத்தக்க முன்னேற்றம் ஏற்பட்டுள்ளதாகவும் அவர் கூறினார். நாட்டின் குடியரசுத் தலைவர் மற்றும் எட்டு அமைச்சர்கள் பழங்குடியினப் பின்னணியைச் சேர்ந்தவர்கள் என அவர் குறிப்பிட்டார்.
கல்வித்துறை இணையமைச்சர் திரு சுபாஷ் சர்க்கார், பழங்குடியினர் விவகாரங்கள் அமைச்சக செயலாளர் திரு அனில் குமார் ஜா உள்ளிட்டோரும் இந்த பயிலரங்கில் பங்கேற்றனர்.
பழங்குடியினர் விவகார அமைச்சகத்தின் அதிகாரிகள், கூடுதல் செயலாளர் மற்றும் இணைச் செயலாளர்கள் மற்றும் பிற மூத்த அதிகாரிகள் உள்ளிட்டோர் குழு விவாதங்களை நெறிப்படுத்தினர். பழங்குடியினர் நலன் தொடர்பான நான்கு முக்கிய தலைப்புகளில் விளக்கங்கள் வழங்கப்பட்டன.
பல்வேறு தரப்பினருடன் கலந்துரையாடல்களை ஊக்குவிப்பதற்கும், புதிய யோசனைகளை ஊக்குவிப்பதற்காகவும், பழங்குடியினரை வளர்ச்சியின் நீரோட்டத்தில் விரைந்து ஒருங்கிணைப்பதற்கும், கூட்டாக இலக்கை அடையவும் இதுபோன்ற பல பயிற்சிப் பட்டறைகளை பழங்குடியினர் விவகார அமைச்சகம் தொடர்ந்து நடத்தவுள்ளது.
புவி அறிவியல் அமைச்சகம்
மின்னல் பற்றி எச்சரிக்கை செய்ய டாமினி செயலி
வானிலையோடு தொடர்புடைய இடி-மின்னல் பற்றிய முன்னெச்சரிக்கைகளை ஐந்து நாட்களுக்கு முன்னதாக இந்திய வானிலை ஆய்வுத்துறையின் மூலம் புவி அறிவியல் அமைச்சகம் வெளியிடுகிறது.
புவி அறிவியல் அமைச்சகத்தின் கீழ் தன்னாட்சி பெற்ற ஆராய்ச்சி அமைப்பாக புனேயில் இந்திய வானிலை ஆராய்ச்சி நிறுவனம் அமைக்கப்பட்டுள்ளது. இது மின்னல் தாக்கும் இடங்களை மிகவும் துல்லியமாக கண்டறிய நாட்டில் 83 இடங்களில் மின்னல் தாக்கும் இடங்களை கண்டறியும் மையங்களை அமைத்துள்ளது. இதன் பயனாக இந்த வலைப்பின்னலில் இருந்து இந்திய வானிலை ஆய்வுத்துறையின் பல்வேறு மாநில அரசுகளும் தகவல்களை பகிர்ந்து கொள்கின்றன.
2020-ல் டாமினி மின்னல் செயலிகளை புனே ஐஐடிஎம் உருவாக்கியது. இந்த செயலி இந்தியா முழுவதுமான மின்னல் பற்றிய தகவல்களை கண்காணித்து 20 கி.மீ. மற்றும் 40 கி.மீ. சுற்று வட்டாரத்தில் ஜிபிஎஸ் அறிவிப்புடன் மின்னல் பற்றிய எச்சரிக்கையை வெளியிடுகிறது. அடுத்த 40 நிமிடங்களில் மின்னல் உருவாகும் இடம் பற்றிய எச்சரிக்கையையும் அது அளிக்கிறது. இந்த செயலியை இந்தியா முழுவதும் 5 லட்சத்திற்கும் அதிகமானோர் பதிவிறக்கம் செய்துள்ளனர்.
இந்த தகவலை மக்களவையில் இன்று கேள்வி ஒன்றுக்கு எழுத்து மூலம் அளித்த பதிலில் புவி அறிவியல் துறைக்கான இணையமைச்சர் டாக்டர் ஜிதேந்திர சிங் தெரிவித்தார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும் https://pib.gov.in/PressReleasePage.aspx?PRID=1813993
பிரதமர் அலுவலகம்
உக்ரைன் அதிபர் மேன்மை தங்கிய வோலோடிமிர் ஸெலென்ஸ்கியுடன் பிரதமர் உரையாடினார்
உக்ரைன் அதிபர் மேன்மை தங்கிய வோலோடிமிர் ஸெலென்ஸ்கியுடன் பிரதமர் திரு.நரேந்திர மோடி இன்று காலை உரையாடினார்.
உக்ரைன் – ரஷ்யா இடையே நடைபெறும் பேச்சுவார்த்தை மற்றும் மோதல் நிலவரம் குறித்து பிரதமரிடம் அதிபர் ஸெலென்ஸ்கி விரிவாக எடுத்துரைத்தார். தொடரும் மோதல் மற்றும் மனிதாபிமான பிரச்சனைக் குறித்து பிரதமர் ஆழ்ந்த கவலைத் தெரிவித்தார். வன்முறை உடனடியாக முடிவுக்கு வர வேண்டும் என்பதை வலியுறுத்திய பிரதமர், பிரச்சனைகளுக்கு அமைதி வழியில் தீர்வுக்காகவும், இரு தரப்பினரிடையே நேரடி பேச்சுவார்த்தைக்கும் இந்தியா எப்போதும் ஆதரவாக இருந்துள்ளது என்று குறிப்பிட்டார்.
உக்ரைனிலிருந்து 20,000-க்கும் அதிகமான இந்திய குடிமக்களை வெளியேற்றிக் கொண்டுவர வசதி செய்ததற்காக உக்ரைன் அதிகாரிகளுக்குப் பிரதமர் நன்றி தெரிவித்தார். இன்னமும் உக்ரைனில் இருக்கும் இந்திய மாணவர்களின் பாதுகாப்பு மற்றும் பந்தோபஸ்து குறித்து ஆழ்ந்த வருத்தம் தெரிவித்த அவர், விரைவாகவும், பாதுகாப்பாகவும் அவர்களை வெளியே அழைத்து வருவதன் அவசியத்தை வலியுறுத்தினார்.
பிரதமர் அலுவலகம்
பூமி தினத்தை ஒட்டி அன்னை பூமிக்கு பிரதமர் நன்றி
சர்வதேச பூமி நாளை ஒட்டி அன்னை பூமிக்கு பிரதமர் திரு. நரேந்திர மோடி நன்றி தெரிவித்துக் கொண்டுள்ளார்.
``நமக்கு அளவற்ற ஆரோக்கியமும், கருணையும் காட்டும் நம் அன்னை பூமிக்கு, சர்வதேச பூமி தினத்தை ஒட்டி, நாம் அனைவரும் நன்றி செலுத்துவோம். தூய்மையான, ஆரோக்கியமான மற்றும் அதிக வளமான பூமியை உருவாக்கப் பாடுபடுவதற்கு நாம் அனைவரும் உறுதியேற்போம். கோவிட்-19 நோய்த் தாக்குதலை முறியடிக்க முன்களத்தில் நின்று போராடும் அனைவருக்கும் உரத்த குரலில் நன்றி செலுத்துவோம்'' என்று பிரதமர் கூறியுள்ளார்.
(
குடியரசுத் துணைத் தலைவர் செயலகம்
திரிபுராவின் புகழ்மிக்க வரலாறு, செழுமையான கலாச்சார பாரம்பரியத்திற்கு குடியரசு துணைத் தலைவர் புகழாரம்
குடியரசு துணைத் தலைவர் திரு ஜெக்தீப் தன்கர் இன்று திரிபுரா, மேற்கு வங்கம் ஆகிய மாநிலங்களுக்கு பயணம் மேற்கொண்டார். அவர் குடியரசு துணைத் தலைவராக பதவியேற்றப் பின்னர், மாநிலங்களுக்கு மேற்கொள்ளும் முதல் பயணம் இது.
இந்த பயணத்தின் போது குடியரசு துணைத் தலைவர், திரிபுராவின் வரலாற்று கலாச்சார பாரம்பரியம் குறித்த கண்காட்சியை தொடங்கி வைத்தார். அகர்தலாவின் மகாராஜா வீர் விக்ரம் கல்லூரியில் நடைபெற்ற கருத்தரங்கிற்கும் அவர் தலைமை வகித்தார்.
நிகழ்ச்சியில் பேசிய அவர், கல்வித் துறையில் திரிபுரா மாநிலம் எண்ணற்ற சாதனைகளை புரிந்துள்ளதாக கூறினார். புதிய கல்விக் கொள்கையை செயல்படுத்த நடவடிக்கை எடுத்திருப்பதற்கு அவர் பாராட்டுத் தெரிவித்தார். கல்வித்துறையை பெரும் மாறுதலுக்கு உட்படுத்தி இந்தியாவை மீண்டும் விஸ்வ குருவாக மாற்ற இது வகை செய்யும்.
திரிபுரா மக்கள் தம்மீது காட்டிய அன்புக்கும், நேசத்திற்கும் அவர் நன்றி தெரிவித்தார். உங்களது அபிலாஷைகளையும் கனவுகளையும் நான் பகிர்ந்து கொள்கிறேன் என அவர் கூறினார். திரிபுராவின் புகழ்மிக்க வரலாறு, செழுமையான கலாச்சார பாரம்பரியத்தை பாராட்டிய அவர், வடகிழக்கு மாநிலங்கள், இந்தியாவின் கிழக்கு நோக்கிய கொள்கையின் தூண்கள் என்று அவர் குறிப்பிட்டார்.
இந்த நிகழ்ச்சியில் திரு ஜெக்தீப் தன்கர், திரிபுரா ஆளுநர் திரு சத்யதேவ் நாராயண் ஆர்யா மற்றும் பிரதிநிதிகளுடன் அகர்தலா ஆளுநர் மாளிகையில் கலந்துரையாடினார். திரிபுரா முதலமைச்சர் திரு மாணிக் சாகா, குடியரசு துணைத் தலைவருடன் சென்றிருந்தார்.
திரிபுரா பயணத்தை முடித்துக் கொண்டு கொல்கத்தா புறப்பட்டுச் சென்ற குடியரசு துணைத் தலைவரை, ஆளுநர், முதலமைச்சர் ஆகியோர் வழியனுப்பி வைத்தனர்.
முன்னதாக, திரிபுரா மாநிலம் உதய்பூரில் உள்ள திரிபுரேஸ்வரி கோயிலுக்கு தமது மனைவியுடன் சென்று குடியரசு துணைத் தலைவர் வழிபட்டார்.
ஜவுளித்துறை அமைச்சகம்
வரும் 2030-ஆம் ஆண்டில் ஜவுளித்துறையின் ஏற்றுமதியை 100 பில்லியன் அமெரிக்க டாலர் இலக்கை மத்திய அரசு நிர்ணயித்துள்ளது
வளர்ந்து வரும் உலகளாவிய சந்தை தேவைகளை அடிப்படையாகக் கொண்டு இந்திய ஜவுளித்துறையின் ஏற்றுமதியை அதிகரிக்க வேண்டிய அனைத்து நடவடிக்கைகளையும் மத்திய அரசு மேற்கொண்டு வருகிறது என்று மத்திய ஜவுளித்துறை இணை அமைச்சர் திருமதி தர்ஷனா ஜர்ஜோஷி தெரிவித்தார்.
கடந்த 2017ம் ஆண்டு முதல் ஜவுளித்துறையின் ஏற்றுமதி குறித்த தகவல் :
ஜவுளி, ஆடைகள் மற்றும் கைவினைப்பொருட்களின் ஏற்றுமதி 2017-18-ல் 37.55 அமெரிக்க பில்லியன் டாலராகவும், 2022-23-ல்  21.15 அமெரிக்க பில்லியன் டாலராகவும் இருந்துள்ளது என்று மாநிலங்களவையில் எழுத்துபூர்வமாக அளித்த பதிலில் மத்திய ஜவுளித்துறை இணை அமைச்சர் திருமதி தர்ஷனா ஜர்ஜோஷி தெரிவித்துள்ளார்.
மத்திய அமைச்சர் பியூஷ் கோயல் வெளியிட்டுள்ள ட்விட்டர் பதிவில் கூறியிருப்பதாவது :
‘வரும் 2030-ஆம் ஆண்டில் ஜவுளித்துறையின் ஏற்றுமதியை 100 பில்லியன் அமெரிக்க டாலர் இலக்கை அடைவோம் என்ற நம்பிக்கை உள்ளது என்று தெரிவித்துள்ளார்.
மத்திய அமைச்சரவை
சுங்க ஒத்துழைப்பு மற்றும் சுங்கத்துறை விஷயங்களில் பரஸ்பர நிர்வாக உதவி: இங்கிலாந்து மற்றும் வடக்கு அயர்லாந்து இடையேயான ஒப்பந்தத்துக்கு மத்திய அமைச்சரவை ஒப்புதல்
சுங்க ஒத்துழைப்பு மற்றும் சுங்கத்துறை விஷயங்களில் பரஸ்பர நிர்வாக உதவியை மேற்கொள்ள இங்கிலாந்து மற்றும் வடக்கு அயர்லாந்து ஆகியவற்றுடன் ஒப்பந்தம் செய்ய பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
ஒப்பந்தத்தால் ஏற்படும் நன்மை:
சுங்க குற்றங்கள் தடுப்பு மற்றும் விசாரணைக்கும், நாடுகள் இடையேயான வர்த்தகம் மற்றும் வர்த்தக பொருட்களுக்கான அனுமதியை உறுதி செய்யவும் இந்த ஒப்பந்தம் உதவும் என எதிர்பார்க்கப்படுகிறது.
உத்திகள் அமலாக்கம் மற்றும் இலக்குகள்:
அந்தந்த நாடுகள் அனுமதி அளித்த பிறகு, இந்த ஒப்பந்தம் இரு நாடுகளின் அரசுகளின் சார்பில் கையெழுத்திடப்படும். இரு நாடுகளின் அங்கீகரிக்கப்பட்ட பிரதிநிதிகள் கையெழுத்திட்ட பின்பு வரும் மாதத்தின் முதல் தேதியிலிருந்து இந்த ஒப்பந்தம் அமலுக்கு வரும்.
பின்னணி:
இந்த ஒப்பந்தம் இருநாடுகளின் சுங்க அதிகாரிகள் இடையே தகவல்களையும், உளவுத் தகவல்களையும் பகிர்ந்து கொள்ள சட்ட விதிமுறையை வழங்கும். சுங்க விதிகளை முறையாக அமல்படுத்தி, சுங்க குற்றங்களைத் தடுக்கவும் விசாரிக்கவும் உதவும். மேலும், சட்ட ரீதியான வர்த்தகத்துக்கும் இது உதவும். இந்த ஒப்பந்தத்தின் வரைவு, இரு நாட்டு சுங்க நிர்வாகத்தின் ஒப்புதலுடன் இறுதி செய்யப்பட்டுள்ளது. இந்திய சுங்கத்துறையின் கவலைகள் மற்றும் தேவைகளை தீர்ப்பதாக இந்த ஒப்பந்தம் உள்ளது. குறிப்பாக சுங்க மதிப்பை சரிசெய்வது பற்றிய தகவல்கள், கட்டண வகைப்பாடுகள் மற்றும் இரு நாடுகள் இடையேயான சரக்குகள் எங்கிருந்து வருகின்றன என்ற தகவல்களை பகிர்ந்து கொள்ள இது உதவும்.
பிரதமர் அலுவலகம்
தேசிய தொழில்நுட்ப தினத்தை முன்னிட்டு விஞ்ஞானிகளுக்கு பிரதமர் மரியாதை
தேசிய தொழில்நுட்ப தினத்தன்று, விஞ்ஞானிகளுக்கும், தொழில்நுட்பத்தின் மீது ஈடுபாடு கொண்டவர்களுக்கும் பிரதமர் திரு நரேந்திர மோடி பாராட்டு தெரிவித்துள்ளார்.
இதுதொடர்பாக பிரதமர் வெளியிட்டுள்ள சுட்டுரைச் செய்திகளில் கூறியிருப்பதாவது:
“தேசிய தொழில்நுட்ப தினத்தன்று நமது விஞ்ஞானிகள் மற்றும் தொழில்நுட்பத்தின் மீது ஆர்வமுள்ளவர்களின் கடின உழைப்பையும் விடாமுயற்சியையும் நாம் வணங்குகிறோம். இந்தியாவின் அறிவியல் மற்றும் தொழில்நுட்ப வல்லமையை நிரூபித்த 1998ஆம் ஆண்டின் போக்ரான் சோதனைகளை நாம் பெருமையுடன் நினைவு கூர்கிறோம்.
எந்த ஒரு சவாலான சூழ்நிலையிலும், நமது விஞ்ஞானிகளும், கண்டுபிடிப்பாளர்களும் தக்க தருணத்தில் முன்வந்து, சவாலை எதிர்கொள்வதற்காகப் பணியாற்றுகிறார்கள். கடந்த ஓராண்டாக கொவிட்- 19 தொற்றுக்கு எதிரான போராட்டத்தில் அவர்கள் அயராது கடுமையாக உழைக்கின்றனர். அவர்களது முனைப்பையும், ஊக்கத்தையும் நான் பாராட்டுகிறேன்.”
-----
(
குடியரசுத் தலைவர் செயலகம்
குழந்தைகள் தினத்தில் பல்வேறு பள்ளிகளைச் சேர்ந்த மாணவர்கள் குடியரசுத் தலைவரை சந்தித்தனர்
குழந்தைகள் தினமான இன்று  பல்வேறு பள்ளிகளைச் சேர்ந்த மாணவர்கள், குடியரசுத் தலைவர் மாளிகையில் உள்ள கலாச்சார மையத்தில் குடியரசுத் தலைவர் திருமதி திரௌபதி முர்முவை சந்தித்தனர்.
இந்த நிகழ்ச்சியில் பேசிய குடியரசுத் தலைவர், குழந்தைப் பருவம் வாழ்க்கையின் மிக அழகான கட்டம் என்று கூறினார். குழந்தைகள் அப்படியே ஏற்றுக்கொள்ளப்படுகிறார்கள் என்று அவர் தெரிவித்தார். இதுவே அவர்களை உயிர்ப்புடன் வைத்திருப்பதாக அவர் கூறினார். இன்று நாம் குழந்தைகளின் களங்கமில்லா தன்மையையும், தூய்மையையும் கொண்டாடுகிறோம் என்று அவர் தெரிவித்தார்.
ஒவ்வொரு புதிய தலைமுறையும், புதிய வாய்ப்புகள் மற்றும் கனவுகளை கொண்டுவருகின்றன என்று குடியரசுத் தலைவர் குறிப்பிட்டார். இந்த புதிய யுகம் தொழில்நுட்பம் மற்றும் தகவல் புரட்சியை கொண்டது என்றும் அவர் தெரிவித்தார். குழந்தைகள் தற்போது பல்வேறு குடும்ப, சமூக மற்றும் சுற்றுப்புற சிக்கல்கள் குறித்து விழிப்புணர்வுடன் இருப்பதாக அவர் கூறினார். தொழில்நுட்ப முன்னேற்றத்தால் அனைத்து தகவல்களும் குழந்தைகளின் விரல் நுனியில் இருப்பதாகவும் அவர் குறிப்பிட்டார். சிறந்த மதிப்பீடுகளை குழந்தைகளுக்கு கற்பித்து அவர்களை பல்வேறு நடவடிக்கைகள் மற்றும் விவாதங்களில் ஈடுபடுத்துவது மிக முக்கியமானது என்று அவர் வலியுறுத்தினார். நாமும் குழந்தைகளிடமிருந்து அதிக அளவில் கற்றுக் கொள்ள முடியும் என்று அவர் குறிப்பிட்டார்.
பெரிய அளவில் கனவு காண வேண்டும் என்றும் புதிய மற்றும் வளர்ச்சியடைந்த இந்தியாவை நோக்கி கனவு காணுமாறும் குழந்தைகளுக்கு குடியரசுத் தலைவர் அறிவுறுத்தினார். இன்றைய கனவுகள் நாளைய நனவாக மாறும் என்று அவர் கூறினார். தாங்கள் வளரும் போது எந்த மாதிரியான இந்தியாவில் வாழ வேண்டும் என விரும்புகிறீர்கள் என்பது பற்றி சிந்திக்குமாறு குழந்தைகளிடம் அவர் அறிவுறுத்தினார். முடிவுகளைப் பற்றி கவலைப்படாமல் கடமைப்பாதையில் செல்லுமாறு வலியுறுத்திய குடியரசுத் தலைவர், அது தானாகவே மிகப்பெரிய வெற்றியை நோக்கி கொண்டு செல்லும் என்று குறிப்பிட்டார். இன்று குழந்தைகள் தேர்ந்தெடுக்கும் பாதை வருங்கால இந்தியாவின் பயணத்தை தீர்மானிக்கும் என்றும் அவர் தெரிவித்தார். வளர்ந்த பின்னரும் குழந்தைப் பருவத்தை மறக்காமல் உயிர்ப்புடன் வைத்திருக்குமாறு அவர் அறிவுறுத்தினார். இந்தியாவின் கலாச்சாரத்துடன் இணைந்திருக்குமாறு வலியுறுத்திய குடியரசுத் தலைவர், பெற்றோரை எப்போதும் மதிக்க வேண்டும் என்றும், தாய்நாட்டை நேசிக்க வேண்டும் என்றும் கேட்டுக்கொண்டார்.
அறிவியல் மற்றும் தொழில்நுட்பத்துறை
செயற்கைக்கோள் கண்டுபிடிப்பதற்கு முன்பே, காற்றுச் சுழல் மூலம் புயலை கண்டுபிடிப்பதற்கான புதிய தொழில்நுட்பம்: இந்திய விஞ்ஞானிகள் கண்டுபிடிப்பு
செயற்கைக்கோள் கண்டுபிடிப்பதற்கு முன்பே, காற்றுச் சுழல் மூலம் புயலை கண்டுபிடிப்பதற்கான புதிய தொழில்நுட்பத்தை இந்திய விஞ்ஞானிகள் கண்டுபிடித்துள்ளனர். புயலை முன்கூட்டியே கண்டறிந்து, முன்னெச்சரிக்கை நடவடிக்கைகளை மேற்கொள்வதன் மூலம் உயிர்சேதம் மற்றும் பொருள் சேதத்தை தவிர்க்க முடியும்.
இதுவரை, தொலை உணர்வுசெயற்கை கோள்கள் மூலம் புயுல் உருவாவது முன்கூட்டியே கண்டறியப்பட்டு வந்தது. வெப்பமான கடலின் மேல் பரப்பில், காற்றழுத்த தாழ்வு பகுதி உருவான பின்பே, செயற்கைகோள் படங்கள் மூலம் இவற்றை அறிய முடியும். இந்த கண்டுபிடிப்புக்கும், புயல் தாக்குவதற்கும் அதிக இடைவெளி இருப்பது, முன்னெச்சரிக்கை நடவடிக்கைகளை மேற்கொள்ள உதவியாக இருக்கும்.
வடக்கு இந்திய பெருங்கடல் பகுதியில் காற்றழுத்தம் உருவாவதை செயற்கைகோள் படம்பிடிப்பதற்கு முன்பே, காற்றுச் சுழல் உருவாகிறது. இந்த புயல் சுழல்தான், காற்றழுத்த தாழ்வு பகுதியை உருவாக்கும் முக்கிய அம்சம்.
இந்த காற்றுச்சுழலை கண்டறியும் புதிய தொழில்நுட்பத்தை காரக்பூர் ஐஐடி விஞ்ஞானிகள் ஜியா ஆல்பர்ட், விஷ்ணுப்பிரியா சாகு மற்றும் பிரசாத் கே.பாஸ்கரன் ஆகியோர் கண்டறிந்துள்ளனர். இவர்களின் ஆய்வு திட்டத்துக்கு மத்திய அரசின் அறிவியல் மற்றும் தொழில்நுட்பதுறையின் கீழ் உள்ள பருவநிலை மாற்ற திட்டம்  உதவியது.
இந்த காற்றுச் சுழலை ஆய்வு செய்யும் தொழில்நுட்பம் மூலம் வடஇந்திய பெருங்கடல் பகுதியில் உருவாகும் புயல்களை செயற்கைகோள் கண்டறிவதற்கு முன்பே கண்டறிய முடியும். இந்த ஆய்வு கட்டுரை ‘அட்மாஸ்பெரிக் ரிசர்ச்’ என்ற இதழில் சமீபத்தில் வெளியாகியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725487
----
(Visitor Counter : 214
இந்திய போட்டிகள் ஆணையம்
ஒடிசா மின் உற்பத்தி நிறுவனத்தின் 49 சதவீத மூலதனப் பங்குகளை அதானி மின்சக்தி நிறுவனம் வாங்குவதற்கு சிசிஐ ஒப்புதல்
ஒடிசா மின் உற்பத்தி நிறுவனத்தின் 49 சதவீத மூலதனப் பங்குகளை அதானி மின்சக்தி நிறுவனம் வாங்குவதற்கு இந்திய போட்டியியல் ஆணையகம்  ஒப்புதல் அளித்துள்ளது. இது தொடர்பான விரிவான ஆணையை சிசிஐ வெளியிட உள்ளது.
கலாசாரத்துறை அமைச்சகம்
நான்காவது மண்டல அளவிலான அகிய இந்திய வந்தே பாரதம் நிருத்ய விழா போட்டி நாளை தில்லியில் நடைபெறுகிறது
விடுதலையின் 75-வது ஆண்டை அமிர்தப் பெருவிழாவாகக்க்கொண்டாடும் வகையில், பாதுகாப்பு அமைச்சகமும், கலாச்சார அமைச்சகமும் சேர்ந்து மேற்கொண்டுள்ள தனித்துவமான முன்முயற்சி வந்தே பாரத் ஆகும்.
2022 ஜனவரி 26-ம் தேதி குடியரசு தினவிழா அணிவகுப்பின் போது, நடனமாட சிறந்த திறமையானவர்களைத் தேர்வு செய்வதற்கான போட்டி விறுவிறுப்பான கட்டத்தை எட்டியுள்ளது. நான்காவது மண்டல அளவிலான போட்டி நாளை  புதுதில்லியில் நடைபெறவுள்ளது. இது மண்டல அளவிலான கடைசி போட்டியாகும்.
வடக்கு மண்டலத்தைச் சேர்ந்த பல்வேறு மாநிலங்கள்/யூனியன் பிரதேசங்களுக்காக நடந்த போட்டிகளில் வென்ற சுமார் 25 குழுக்கள் இதில் பங்கேற்கும். ஜம்மு காஷ்மீர், இமாச்சலப் பிரதேசம், பஞ்சாப், சண்டிகர், உத்தரகாண்ட், உத்தரப்பிரதேசம், அரியானா, ராஜஸ்தான் ,தில்லி ஆகிய குழுக்கள் இதில் கலந்து கொள்ள தகுதி பெற்றுள்ளன. அகில இந்திய போட்டி மூலம், குடியரசு தினவிழாவில் கலந்து கொள்ளும் குழுக்கள் தேர்வு செய்யப்படுவது இதுவே முதல் முறையாகும்.
200க்கும் மேற்பட்ட குழுக்களைச் சேர்ந்த 2400-க்கும் அதிகமான போட்டியாளர்கள் மண்டல அளவிலான போட்டிக்கு தேர்வு செய்யப்பட்டுள்ளனர். புதுதில்லியில் இதன் இறுதிப்போட்டி நடைபெறும். வெற்றி பெற்றவர்களாக அறிவிக்கப்படும் 480 சிறந்த நடனக் கலைஞர்கள், குடியரசு தின விழா அன்று ராஜ்பாத்தில் நடைபெறும் அணிவகுப்பில் நடனமாடுவார்கள்.
மேலும் கூடுதல் விவரங்களுக்கு ஆங்கில செய்திக்குறிப்பை காணவும்
https://pib.gov.in/PressReleasePage.aspx?PRID=1780487
பிரதமர் அலுவலகம்
மக்களவையில் குடியரசு தலைவர் உரைக்கு நன்றி தெரிவிக்கும் தீர்மானத்துக்கு பிரதமர் அளித்த பதிலுரையின் முக்கிய அம்சங்கள்
மாண்புமிகு தலைவர் அவர்களே, எனது உரையை தொடங்குவதற்கு முன்பு லதா தீதிக்கு நான் மரியாதை செலுத்த விரும்புகிறேன். அவரது இசை மூலம் நமது நாட்டை அவர் ஒருகிணைத்தார்.
தற்போதைய நிலவரத்திற்கு ஏற்ப புதிய தீர்மானங்களையும், நாட்டின் கட்டமைப்பு குறித்த இலக்கை மறு அர்ப்பணிப்பு செய்ய வேண்டியது அவசியமாகும். வரும் ஆண்டுகளில் இந்தியா எவ்வாறு உலகிற்கு தலைமை வகிக்கப்போகிறது என்பது பற்றி சிந்திப்பதற்கான சரியான நேரம் விடுதலையின் அமிர்தப் பெருவிழா. இந்தியா இந்த வாய்ப்பை இழந்து விடக்கூடாத திருப்புமுனை இது.
ஏழைகள் மற்றும் ஒடுக்கப்பட்ட பிரிவினருக்கு புதிய வசதிகள் அளித்து அவர்களது அந்தஸ்தில் மாற்றம் ஏற்படுத்தப்பட்டுள்ளது. முன்பு சமையல் எரிவாயு இணைப்பு வைத்திருப்பது அந்தஸ்தின் அடையாளமாக இருந்தது. இப்போது பரம ஏழைகளும் அதைப் பெற முடிந்துள்ளது. இதனால் அவர்கள் மகிழ்ச்சி அடைந்துள்ளனர். ஏழைகள் வங்கிக் கணக்குகள் மூலம் வங்கிகளை அணுக முடிந்துள்ளது. இவை எல்லாம் மிகப்பெரிய மாற்றங்களாகும். வீடுகளுக்கு மின்சாரம் கிடைத்ததன் மூலம் ஏழைகள் மகிழ்ச்சி அடைந்துள்ளனர். இலவச எரிவாயு இணைப்பால் புகையற்ற சமையலறைகளை அவர்கள் பெற்றுள்ளனர்.
ஜனநாயகம் முறையாக இயங்குவது மிகவும் அவசியமாகும். பல நூற்றாண்டுகளாக இந்தியாவில் ஜனநாயக பாரம்பரியம் பின்பற்றப்பட்டு வந்துள்ளது. நாங்கள் ஜனநாயகத்தை உறுதியாக நம்புகிறோம். விமர்சனம் ஜனநாயகத்திற்கு அவசியமான ஒரு அம்சம் என்றும் நாங்கள் நம்புகிறோம். ஆனால் எல்லாவற்றையும் கண்மூடித்தனமாக எதிர்ப்பது முன்னேற்றத்திற்கு உதவாது.
பெருந்தொற்றைக் கூட சிலர் அரசியல் ஆதாயத்திற்கு எதிர்கட்சிகள் பயன்படுத்தியதை காண முடிந்தது. பெருந்தொற்றின் போது மக்கள் வெளியேற வரக்கூடாது என்று விதிமுறைகள் இருந்த போது மும்பையிலும், தில்லியிலும் மக்களை அச்சுறுத்தி அவர்கள் சொந்த மாநிலமான உத்தரப்பிரதேசத்தையும், பீகாரையும் நோக்கி செல்ல வைத்தனர்.ஷ
உள்ளூர் உற்பத்திக்கு குரல் கொடுக்குமாறு நாம் பேசுவது மகாத்மா காந்தியின் கனவுகளை நிறைவேற்றுவதாக இருக்காதா? பின்னர் எதிர்க்கட்சிகள் ஏன் குறை கூறுகின்றன?. நாங்கள் யோகா மற்றும் ஃபிட் இந்தியா பற்றி பேசினால் அதையும் எதிர்க்கட்சிகள் கேலி பேசுகின்றன.
எல்லா பிரச்சனைகளுக்கும் அரசு மட்டுமே தீர்வு காண முடியும் என நாங்கள் நம்பவில்லை. நாங்கள் நாட்டு மக்களையும், இளைஞர்களையும் நம்புகிறோம். இளைஞர்களையும், செல்வத்தை உருவாக்குபவர்களையும், தொழில் முனைவோரையும் அச்சுறுத்தும் அணுகுமுறையை ஏற்க முடியாது. ஸ்டார்ட்அப்-கள் எண்ணிக்கையில் இந்தியா 3-வது இடத்தை பிடித்துள்ளது.
நாடு எங்களுக்கு வெறும் அதிகார அமைப்போ அல்லது அரசோ இல்லை. அது ஒரு வாழும் ஆன்மா. தமிழக மக்கள் முப்படைத் தளபதி ஜென்ரல் பிபின் ராவத்துக்கு மரியாதை செலுத்திய விதம் முழுமையான இந்தியாவின் தேசிய உணர்வுக்கு உதாரணம் ஆகும்.
மாண்புமிகு தலைவர் அவர்களே,
குடியரசு தலைவர் உரைக்கு நன்றி தெரிவிக்கும் தீர்மானத்தை நான் மீண்டும் ஒருமுறை ஆமோதிக்கிறேன். அவையில் இந்த விவாதத்தில் பங்கேற்ற அனைத்து நாடாளுமன்ற உறுப்பினர்களுக்கும் நான் நன்றி தெரிவித்து கொள்கிறேன். எனக்கு இந்த வாய்ப்பை நீங்கள் வழங்கினீர்கள், இடையூறுக்கு மத்தியிலும் நான் அனைத்து விஷயங்களுக்கும் விளக்கம் அளிக்க முயன்றேன்.
நன்றி.
மனித வள மேம்பாட்டு அமைச்சகம்
மதிய உணவு திட்டத்திற்கான நிதியுதவியை நேரடி பணப்பரிவர்த்தனை மூலம் மாணவர்களுக்கு வழங்க உள்ளது மத்திய அரசு.
இதன் மூலம் சுமார் 11.8 கோடி மாணவர்கள் பயனடைவர்
இதற்காக ரூ.1200 கோடி கூடுதல் நிதி வழங்கப்படவுள்ளது.
மதிய உணவுத் திட்டத்தின் கீழ் 11.8 கோடி மாணவர்களுக்கு நேரடி பணப்பரிவர்த்தனை மூலம் நிதியுதவி அளிப்பதற்கு மத்திய கல்வி அமைச்சர் திரு.ரமேஷ் பொக்ரியால் நிஷாங்க் ஒப்புதல் அளித்துள்ளார். தகுதியுள்ள அனைத்து குழந்தைகளுக்கும் இந்த சிறப்பு நலநிதி வழங்கப்படவுள்ளது. இது பிரதமரின் ஏழைகள் நல உணவு திட்டத்தின்  கீழ் சுமார் 80 கோடி பயனாளிகளுக்கு ஒரு மாதத்திற்கு 5 கிலோ உணவு தானியங்களை இலவசமாக வழங்கப்படும் என்று அறிவிக்கப்பட்டதின் கூடுதல் நடவடிக்கையாகும்.
இந்த முடிவு குழந்தைகளின் ஊட்டச்சத்து அளவைப் பாதுகாக்கவும், சவாலான தொற்றுநோய்களின் போது அவர்களின் நோய் எதிர்ப்புச் சக்தியைப் பாதுகாக்கவும் உதவும்.
இதற்காக மத்திய அரசு சுமார் 1200 கோடி ரூபாய் கூடுதல் நிதியை மாநிலம் மற்றும் யூனியன் பிரதேச அரசுகளுக்கு வழங்கும். மத்திய அரசின் இந்த ஒரு முறை சிறப்பு நல நடவடிக்கை, நாடு முழுவதும் உள்ள 11.20 லட்சம் அரசு மற்றும் அரசு உதவி பெறும் பள்ளிகளில் முதலாம் வகுப்பு முதல் எட்டாம் வகுப்பு வரை படிக்கும் சுமார் 11.8 கோடி குழந்தைகளுக்கு பயனளிக்கும்.
நிலக்கரி அமைச்சகம்
மூன்று நிலக்கரி சுரங்கங்களில் நிலக்கரி எடுக்க மத்திய நிலக்கரி அமைச்சகம் அனுமதி
வர்த்தக ரீதியிலான நிலக்கரியை உற்பத்தி செய்ய மேலும் மூன்று நிலக்கரி சுரங்கங்களுக்கு மத்திய நிலக்கரி அமைச்சகம் அனுமதி அளித்துள்ளது. இதற்கான ஆணைகளை அத்துறையின் கூடுதல் செயலாளர் திரு நாகராஜூ வழங்கினார். இதன்மூலம் எரிசக்தி பாதுகாப்பில் தனியாரின் பங்களிப்பை உறுதி செய்திருப்பதாக குறிப்பிட்ட அவர், நிலக்கரி சுரங்க மேம்பாட்டுக்கு தங்களது முழு திறனையும் செயல்படுத்துமாறும் கேட்டுக் கொண்டுள்ளார்.
இந்த மூன்று நிலக்கரி சுரங்கங்களின் ஒட்டுமொத்த உற்பத்தி ஆண்டுக்கு 3.7 மில்லியன் டன்னாகவும், புவியியல் இருப்பு 156.57 மெட்ரிக் டன்னாகவும் இருக்கும். இந்த நிலக்கரி சுரங்கங்கள் ஆண்டு வருமானமாக 408 கோடி ரூபாயை ஈட்டுவதுடன், 550 கோடி ரூபாய் மதிப்பிலான மூலதன முதலீட்டை கவரும் என எதிர்பார்க்கப்படுகிறது.
மேலும், இந்த மூன்று சுரங்கங்கள் மூலம் ஐயாயிரம் பேருக்கு வேலைவாய்ப்பு உருவாக்கப்படும் என நிலக்கரி அமைச்சகம் தெரிவித்துள்ளது. தற்போது 3 சுரங்கங்களுக்கு அனுமதி வழங்கப்பட்டு இருப்பதன் மூலம் இதுவரை அனுமதி வழங்கப்பட்ட சுரங்கங்களின் எண்ணிக்கை 48 ஆக அதிகரித்துள்ளது.
பாதுகாப்பு அமைச்சகம்
புதுமைத்துவத்துடன் கூடிய புதிய தொழில்நுட்ப மேம்பாட்டு உதவியுடன் புதிய நிறுவனங்களை அமைக்க வேண்டும்: பாதுகாப்பு அமைச்சர் திரு.ராஜ்நாத் சிங் வலியுறுத்தல்
புதுமைத்துவத்துடன் கூடிய புதிய தொழில்நுட்ப மேம்பாட்டு உதவியுடன் புதிய நிறுவனங்களை அமைக்க வேண்டும் என்று மேற்கு வங்கத்தின் விஸ்வ பாரதி பல்கலைக்கழகத்தில் இன்று நடைபெற்ற பட்டமளிப்பு விழாவில் பாதுகாப்பு அமைச்சர் திரு.ராஜ்நாத் சிங் இளைய சமுதாயத்தினரை வலியுறுத்திப் பேசினார். இதன் மூலமே மத்திய அரசின் நடவடிக்கைகளுக்கு உறுதுணையாக இருந்து இந்தியாவை வலிமைமிக்க தற்சார்புத் தன்மையுடன் உருவாக்க முடியும் என்றார். குருதேவ் ரவீந்திரநாத் தாகூரிடமிருந்து உத்வேகத்தைப் பெற்று நாட்டை முன்னேற்ற வளர்ச்சிப்படிகளில் தீர்மானத்துடன் செயல்படுத்த வேண்டும் என்று திரு.ராஜ்நாத் சிங் வலியுறுத்தினார்.
மாணவர்கள் தங்களது சிறந்த ஆற்றலை வெளிப்படுத்தி குழுவாக செயல்பட்டு, வாழ்க்கையில் வெற்றி-தோல்விகள் என்ற நிலையிலிருந்து விலகியிருக்க வேண்டுமென்று பாதுகாப்பு அமைச்சர் ராஜ்நாத் சிங் கூறியுள்ளார். வாழ்க்கையில் முன்னேற முயற்சிக்கும்போது கவனச் சிதறல் இல்லாமல் சீரான நிலையில் இருக்க வேண்டும் என்றும் அவர் வலியுறுத்தினார். மேலும் மாணவர்கள் மத்தியில் ஏற்றத்தாழ்வு மனப்பான்மை இல்லாமல் இருக்க வேண்டும் என்றும், நற்பண்புகளை வளர்த்து அறிவாற்றல் மற்றும் நிதி ஆதாரங்களுக்கு சமபங்கு அளவிலான முக்கியத்துவம் கொடுக்க வேண்டும் என்றார். இந்தியாவின் வளர்ச்சிப்பாதை இளைஞர் மூலமாகவே செல்கிறது என்றும், நீங்கள் எவ்வளவு வலிமையாக இருக்கின்றீர்களோ அதே அளவிற்கு நமது நாடும் வலிமை பெறும் என்றும் அவர் கூறினார்.
விஸ்வ பாரதி பல்கலைக்கழகத்தில் நீங்கள் பெற்ற ஆற்றலின் வெளிப்பாட்டை எங்கெல்லாம் செல்கிறீர்களோ அங்கெல்லாம் பயன்படுத்துவது உங்களுடைய நெறிமுறை கடமையாகும். விஸ்வ பாரதி பல்கலைக்கழகம் என்பது குருதேவ் ரவீந்திரநாத் தாகூரின் தத்துவ தலைமையின் வடிவமாக உள்ளது. அதன் மூலம் அவருடைய அறிவாற்றல் மற்றும் ஞானம் போன்றவற்றை இணைந்தப் பகுதியாக உள்ளது என்றார். இந்திய தேசிய வாதம் என்பது கலாச்சாரம் அடிப்படையில் உருவானதே தவிர எல்லைக்கோடுகளால் நிர்ணயம் செய்ய முடியாது. மக்கள் நல்வாழ்வே முக்கிய நோக்கமாகும். தாகூரின் தொலைநோக்குப் பார்வை தொழில்துறை மேம்பாடு மற்றும் நவீன அறிவியல் & தொழில்நுட்ப வளர்ச்சி மீதே இருந்தது என்று கூறினார்.